Det var en noget nervøs leopard, der kunne kigge ud på de mange tilskuere i Aalborg Zoo tirsdag eftermiddag. Leoparden Bambam skal flytte hjemmefra. Først skulle han bedøves og lægges i en transportkasse. Turen går til Californien. Der skal bygges nyt rovdyranlæg i Aalborg Zoo. Der skal ikke være leoparder i Aalborg Zoo mere, fordi løverne skal have mere plads. Bambams eneste opgave fremover er at blive far til masse unger med de californiske hunleoparder. Bambam er født i Aalborg Zoo. Det er ikke til at vide, om han vil savne Aalborg. Men hans dyrepasser vil savne ham. - Nu har jeg fulgt ham siden, han var et halvt kilo, da han var født, og vi var inde ved ham. Så at se ham nu som næsten fuldvoksen hanleopard og blive sendt ud i den store vide verden, det kan man altid mærke lidt i maven, siger dyrepasser Mikkel Kibsgaard til TV2/Nord. Bambam bliver kl. 9 fløjet til Los Angeles fra Amsterdam.

Opsummering:
Leoparden Bambam flyver kl. 9 onsdag morgen fra Amsterdam til Californien til sit nye hjem. Han begyndte sin lange rejse i går fra sit gamle hjem Aalborg Zoo.